Sender realityserie med Pistorius' avdøde kjæreste
Etter at kjæresten til Oscar Pistorius ble funnet død i friidrettsstjernens hjem torsdag morgen, har det vært uklart hva som ville skje med realityserien Steenkamp allerede hadde spilt inn på Jamaica og som etter planen skulle ha premiere i morgen, lørdag. I kveld ble det klart at serien vil gå som planlagt. - Reeva var en intelligent, vakker og fantastisk kvinne, og vi føler det hadde vært en urett å holde det skjult for de som ikke kjente henne personlig, sier seriens produsent Samantha Moon i en uttalelse, ifølge People.com. Moon sier også at denne ukens episode vil bli dedisert til Steenkamps minne, med en spesiell hyllest til henne. - Hun var et fantastisk menneske, og en ekstremt talentfull og intelligent kvinne, fortsetter Moon.26 år gamle Pistorius er siktet for drapet på sin kjæreste. Fredag møtte han i retten, hvor påtalemyndigheten la ned påstand om overlagt drap. I så fall risikerer Oscar Pistorius, som brøt sammen flere ganger under rettsforhandlingene, livstid i fengsel dersom han blir dømt. Forsvaret ville at forhandlingene skulle utsettes til tirsdag og fikk medhold hos dommeren og aktoratet. Dermed må 26-åringen tilbringe helgen i arresten. Etter fredagens rettshøring sendte familien og støtteapparatet til Pistorius ut en felles uttalelse på vegne av friidrettsstjernen der han avviser anklagene om at han drepte kjæresten «på det sterkeste».«Blade Runner» har fått tilnavnet sitt fordi han har amputert begge bena og løper med proteser. Da han ble født i Johannesburg i 1986, hadde han bare to tær på hver fot, og manglet i tillegg leggbein. Foreldrene bestemte at han skulle amputere begge beina, og han fikk proteser. Han har også tilnavnet «verdens raskeste mann uten ben». Han deltok for første gang i paralympics i 2004, og for første gang i en konkurranse for funksjonsfriske i 2007. «Blade Runner» tok gull på 400- og 100-meter under paralympics i fjor, og i paralympics i Beijing i 2008, tok han gull på både 100-, 200- og 400-meter.
Den sørafrikanske realityserien Tropika Island of Treasure 5, vil likevel bli vist selv om Reeva Steenkamp (29) ble funnet død torsdag morgen.